RO Jurnalul Oficial al Uniunii Europene L 167/1

REGULAMENTUL (UE) 2016/1002 AL COMISIEI

din 17 iunie 2016

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri pentru AMTT, diquat, dodină, glufosinat și tritosulfuron din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Limitele maxime pentru reziduurile (LMR) de diquat au fost stabilite în anexa II și în partea B din anexa III la Regulamentul (CE) nr. 396/2005. Limitele maxime de reziduuri (LMR) pentru dodină, glufosinat și tritosulfuron au fost stabilite în partea A din anexa III la Regulamentul (CE) nr. 396/2005.

(2) Pentru diquat, Autoritatea Europeană pentru Siguranța Alimentară, denumită în continuare „autoritatea”, a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (2). Ea a identificat riscuri pentru consumatori în ceea ce privește LMR-urile pentru orz, porumb și grâu. Prin urmare, este necesară reducerea LMR-urilor respective. În ceea ce privește LMR-urile pentru toate celelalte produse, autoritatea a conchis că anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament.

(3) Pentru dodină, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (3). În ceea ce privește LMR-urile pentru produsele de origine animală, aceasta a conchis că anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament. În ceea ce privește LMR-urile pentru afine, merișoare, agrișe și țelină, autoritatea a conchis că nu sunt disponibile informații și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de cuantificare.

(4) Pentru glufosinat, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (4). În ceea ce privește LMR-urile pentru afine, agrișe, creson, rucolă, muștar vânăt și culturi de frunze tinere, autoritatea a conchis că unele informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament. În ceea ce privește LMR-urile pentru porumb dulce, varză de Bruxelles, varză cu căpățână, varză chinezească, kale, gulii, cardon, țelină, fenicul, praz și rubarbă, autoritatea a conchis că nu sunt disponibile informații și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de cuantificare. Ținând cont de informațiile suplimentare privind factorul de variabilitate adecvat furnizate de Ungaria după publicarea avizului motivat și deoarece nu există niciun risc pentru consumatori, LMR pentru cartofi ar trebui să fie stabilită la nivelul actual în anexa II la Regulamentul (CE) nr. 396/2005.

(5) Pentru tritosulfuron, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (5). Ea a propus stabilirea a două definiții distincte pentru reziduuri, una pentru tritosulfuron și una pentru metabolitul său AMTT, ținând seama de proprietățile lor toxicologice diferite. Ea a recomandat menținerea LMR-urilor existente pentru tritosulfuron. În ceea ce privește metabolitul AMTT, autoritatea a recomandat stabilirea tuturor LMR-urilor la limita relevantă de cuantificare (LOQ). Este necesară dezvoltarea unor metode analitice pentru AMTT în vederea atingerii unei LOQ cât mai reduse. După ce metodele menționate devin disponibile, nivelurile stabilite prin prezentul regulament pot fi revizuite în orice moment.

(6) În ceea ce privește produsele pe care nu este autorizată utilizarea produsului de protecție a plantelor în cauză și pentru care nu există toleranțe la import sau limite maxime pentru reziduuri conform Codex Alimentarius (CXL-uri), LMR-urile ar trebui să fie stabilite la limita specifică de cuantificare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(7) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de cuantificare. În ceea ce privește mai multe substanțe, laboratoarele menționate au conchis că, pentru anumite produse, progresele tehnice necesită stabilirea unor limite specifice de cuantificare.

(8) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(9) Partenerii comerciali ai Uniunii au fost consultați cu privire la noile LMR-urile prin intermediul Organizației Mondiale a Comerțului, iar observațiile lor au fost luate în considerare.

(10) Prin urmare, Regulamentul (CE) nr. 396/2005 ar trebui modificat în consecință.

(11) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel ridicat al protecției consumatorilor. Întrucât riscul pentru consumatori nu poate fi exclus la LMR-urile actuale, valorile pentru diquat de 0,02 mg/kg pentru orz, porumb și grâu ar trebui să se aplice tuturor produselor de la data aplicării prezentului regulament.

(12) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește substanțele active dodină, glufosinat și tritosulfuron și metabolitul acestuia AMTT în și pe toate produsele, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse înainte de 14 ianuarie 2017.

În ceea ce privește substanța activă diquat în și pe toate produsele, cu excepția orzului, a porumbului și a grâului, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse înainte de 14 ianuarie 2017.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 14 ianuarie 2017.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 17 iunie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Review of the existing maximum residue levels (MRLs) for diquat according to Article 12 of Regulation (EC) No 396/2005 [Revizuirea limitelor maxime existente pentru reziduurile (LMR) de diquat în conformitate cu articolul 12 din Regulamentul (CE) nr. 396/2005]. EFSA Journal 2015;13(1):3972.

(3) Autoritatea Europeană pentru Siguranța Alimentară; Review of the existing maximum residue levels (MRLs) for dodine according to Article 12 of Regulation (EC) No 396/2005 [Revizuirea limitelor maxime existente pentru reziduurile (LMR) de dodină în conformitate cu articolul 12 din Regulamentul (CE) nr. 396/2005]. EFSA Journal 2015;13(1):3946.

(4) Autoritatea Europeană pentru Siguranța Alimentară; Review of the existing maximum residue levels (MRLs) for glufosinate according to Article 12 of Regulation (EC) No 396/2005 [Revizuirea limitelor maxime existente pentru reziduurile (LMR) de glufosinat în conformitate cu articolul 12 din Regulamentul (CE) nr. 396/2005]. EFSA Journal 2015;13(1):3950.

(5) Autoritatea Europeană pentru Siguranța Alimentară; Review of the existing maximum residue levels (MRLs) for tritosulfuron according to Article 12 of Regulation (EC) No 396/2005 [Reexaminarea limitelor maxime de reziduuri (LMR-uri) existente pentru tritosulfuron în conformitate cu articolul 12 din Regulamentul (CE) nr. 396/2005]. EFSA Journal 2015;13(1):3964.